Mama Cax

Cacsmy Brutus (New York, 1989ko azaroaren 20a – Londres, 2019ko abenduaren 16a), Mama Cax izengoitiaz ezagunagoa, haitiar-estatubatuar modelo eta aktibista izan zen, pertsona desgaituen eskubideen alde borrokatu zena.

 Bizitza 
New Yorken jaio eta Haitin hazi zen. Hamalau urte zituela, osteosarkoma eta birikako minbizia diagnostikatu zizkioten. Bi urte geroago aldakako protesia ezarri zioten eta eskiuneko hanka anputatu zioten. Geroago aitortu zuen hiru urte behar izan zituela bere buruarekiko konfiantza berreskuratzeko eta lehen urteetan protesia ezkutatu zuela. Unibertsitatean ikasten ari zela, Mama Cax izena erabiltzen hasi zen. Nazioarteko harremanetan lizentziatu zen. Hemezortzi urterekin gurpil-aulkiko saskibaloia jokatzen ikasi zuen.

2016ko irailaren 15ean, Barack eta Michelle Obamak antolatutako Etxe Zuriko lehen moda desfilean parte hartzera gonbidatu zuten. Garai hartan New Yorkeko alkatetzan lan egiten zuen eta aldi berean ikasketak amaitzen zituen. Wet'no Wild Beauty kanpainan parte hartu zuen eta 2017an Jag Models agentziak kontratatu zuen.

2018ko irailean lehen agerraldia egin zuen New York Fashion Weeken Becca McCharen diseinatzaileak sortutako bainujantzian. Okasiorako, erabili zuen hanka protesikoa bainujantziaren kolore berekoa zen. Hilabete berean, Teen Vogue aldizkariko azalean agertu zen Jillian Mercado eta Chelsea Wernerrekin batera.

2019an, Mama Cax Olay markaren aurpegia izan zen. Rihannaren Fenty Beauty ikuskizunean ere parte hartu zuen. ASOSekin eta Tommy Hilfigerrekin ere aritu zen elkarlanean, blog bat sortu zuen, eta bere Instagrameko kontuak 197.000 jarraitzaile zituen. Gorputzaren positibotasunari buruz hitz egin zuen eta konferentziak antolatu zituen.

2019ko urrian iragarri zuen New Yorkeko maratoian parte hartzeko entrenatzen ari zela, gurpil-aulkia erabiliz. Abenduaren hasieran Londresko ospitale batean ingresatu zuten sabeleko mina eta odol-koaguluekin. 2019ko abenduaren 20an, Mama Caxen familiak Instagramen jakinarazi zuen lau egun lehenago hil zela.

2023ko otsailaren 8an, Googlek doodle bat eskaini zion Historia Beltzaren Hilabetearen baitan.

 Erreferentziak 

 Kanpo estekak 

Kategoria:Newyorkarrak
Kategoria:Ameriketako Estatu Batuetako modeloak
Kategoria:Emakume modeloak
Kategoria:Anputatuak
Kategoria:Pertsona desgaituen eskubideen aldeko ekintzaileak
Kategoria:Desgaitasuna duten aktibistak
Kategoria:Giza eskubideen aldeko emakumeak
Kategoria:Afro-amerikar aktibistak
Kategoria:Desgaitasuna duten haitiarrak
Kategoria:Desgaitasuna duten estatubatuarrak
Kategoria:Izengoitiak
Kategoria:Londresen hildakoak